## Ivace+i dona suport al desenvolupament i ús de probiòtics ambientals per a millorar l’absorció de nutrients i reduir l’ús de fertilitzants químics en el camp

*** L’ajuda d’Ivace+i supera els 236.000 euros per a un projecte en el qual col·laboren la Cooperativa Vinícola de Llíria, Picda i el Grupo Sanz
* Més del 30 % del total del plàstic no biodegradable per a encoixinament que s’usa a Europa genera 15.000 tones de microplàstics cada any, segons APE
* AIMPLAS està provant estes solucions sostenibles en cultius hortofructícoles, en concret en la tomaca, encara que es podria aplicar a una altra mena de cultius**

L’Institut Valencià de Competitivitat i Innovació (Ivace+i) ha donat suport amb 236.600 euros, dins de l’última convocatòria d’ajudes a centres tecnològics, a la incorporació de probiòtics ambientals en hidrogels naturals i films agrícoles encoixinats biodegradables que actuen com a bioestimulants dels cultius.

L’objectiu d’este projecte nou, liderat per l’Institut Tecnològic del Plàstic (AIMPLAS) en col·laboració amb diverses empreses agroalimentàries i del sector plàstic (Cooperativa Vinícola de Llíria, Picda i el Grupo Sanz), és augmentar l’eficiència dels cultius, millorar l’absorció de nutrients i reduir l’ús d’aigua, fertilitzants sintètics i l’impacte ambiental associat.

Segons les dades facilitades per Agriculture Plastics Environment Europe (APE), l’associació professional que reunix empreses i organitzacions involucrades en els agroplàstics, s’estima que més del 30 % del total del plàstic no biodegradable per a encoixinament que s’usa a Europa es queda en el camp i en el sòl.

Això genera unes 15.000 tones de microplàstics cada any, que romanen com a residus en els camps de tota Europa.

La consellera d’Innovació i Indústria, Nuria Montes, ha titllat el projecte de “revolucionari i necessari per al camp”, al mateix temps que ha destacat “la importància del fet que empreses del sector col·laboren de manera activa amb els centres tecnològics per a buscar solucions a necessitats reals que puguen beneficiar no solament el sector en el qual es treballa sinó altres sectors”.

**Notables beneficis**

L’ús de probiòtics aporta notables beneficis per a millorar la salut del sòl i, per tant, mantindre el rendiment i la qualitat dels cultius reduint l’ús d’inputs químics. AIMPLAS està provant estes solucions sostenibles en cultius hortofructícoles on es requerix l’ús del film encoixinat, en concret en la tomaca, encara que es podria aplicar a una altra mena de cultius.

La investigació d’AIMPLAS està cofinançada amb fons europeus dins del Programa operatiu FEDER de la Comunitat Valenciana 2021-2027.

Fecha: 11/05/2024